FI Euroopan unionin virallinen lehti CE 84/111

(2004/C 84 E/0148)

KIRJALLINEN KYSYMYS E-3898/03

esittäjä(t): Chris Davies (ELDR) komissiolle

(17. joulukuuta 2003)

Aihe: Ison-Britannian jokien saukkokannat

Saukkojen on sanottu palanneen ensi kertaa vuosikymmeniin useisiin Ison-Britannian jokiin. Tähän ovat vaikuttaneet ensisijaisesti veden laadun parantuminen ja saukonmetsästyksen loppuminen.

Voiko komissio esittää luettelon niistä yhteisön säännöksistä, joiden täytäntöönpanolla Ison-Britannian hallitus on todennäköisesti edistänyt tätä myönteistä kehitystä?

Margot Wallströmin komission puolesta antama vastaus

(29. tammikuuta 2004)

Saukkoa (Lutra lutra) koskevat sekä alueiden että lajien suojeluun liittyvät säännökset luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY (1). Koska laji sisältyy direktiivin liitteeseen II, jäsenvaltiot ovat velvollisia osoittamaan erityisten suojelutoimien alueita sen suojelemiseksi. Se hyötyy todennäköisesti epäsuorasti myös Natura 2000 -ohjelman kosteikkojen suojelusta muita lajeja ja yhteisön tärkeinä pitämiä luontotyyppejä varten. Saukon mainitseminen direktiivin liitteessä IV tarkoittaa, että jäsenvaltioiden on otettava käyttöön sitä koskeva tiukka suojelujärjestelmä, joka kieltää muun muassa lajin yksilöiden tahallisen vangitsemisen ja tappamisen kaikissa muodoissaan sekä sen lisääntymisalueiden ja lepopaikkojen vahingoittamisen ja hävittämisen. Yhteisö tukee lisäksi saukkojen suojelua Yhdistyneessä kuningaskunnassa LIFE-asetukseen (2) liittyvän ”LIFE in UK rivers” -demonstrointihankkeen (3) avulla.

Veden laadun parantamista koskee myös suuri määrä yhteisön vesilainsäädäntöä. Ensimmäinen direktiivi-kokonaisuus koski veden erityiskäyttöä, kuten kalavesiä (direktiivi 78/659/ETY (4)), simpukkavesiä (direktiivi 79/923/ETY (5)) ja juomaveden valmistamiseen tarkoitettuja vesiä (direktiivi 75/440/ETY (6)) tai erityisiä pilaavia aineita (direktiivi 76/464/ETY (7)). Myöhemmin yhteisön vesipolitiikan painopiste siirtyi keskeisten saastumisen aiheuttajien, kuten yhdyskuntajätevesien (direktiivi 91/271/ETY (8)), maataloudesta peräisin olevien nitraattien (direktiivi 91/676/ETY (9)) ja teollisuusperäisen saastumisen (direktiivi 96/61/EY (10)) sääntelyyn. Näiden ja muiden osittain veden laatuun vaikuttaneiden toimenpiteiden yhdistelmä on osaltaan vaikuttanut kaikkialla Euroopassa 30 viime vuoden aikana havaittuun merkittävään veden laadun paranemiseen. Sellaisia alueita on kuitenkin vielä olemassa, joilla veden laatu ei ole saavuttanut tasoa, joka takaisi ekosysteemin kestävän toiminnan. Euroopan ympäristökeskus on hiljattain julkaissut yleiskatsauksen (11) suuntauksista ja tämänhetkisestä tilanteesta.

Uusi vesipuitedirektiivi 2000/60/EY (12) tulee edelleen parantamaan myönteistä suuntausta edellyttämällä koordinoivaa vesistöalueiden hoitoa pintavesien ekologista ja kemiallista laatua koskevien kunnianhimoisten ympäristötavoitteiden saavuttamiseksi.

(1) EYVL L 206, 22.7.1992.

(2) Euroopan parlamentin ja neuvoston asetus (EY) N:o 1655/2000, annettu 17 päivänä heinäkuuta 2000, ympäristöalan rahoitusvälineestä (LIFE) (EYVL L 192, 28.7.2000).

(3) http://www.english-nature.org.uk/lifeinukrivers/index.html

(4) Neuvoston direktiivi 78/659/ETY, annettu 18 päivänä heinäkuuta 1978, suojelua ja parantamista edellyttävien makeiden vesien laadusta kalojen elämän turvaamiseksi (EYVL L 222, 14.8.1978).

(5) Neuvoston direktiivi 79/923/ETY, annettu 30 päivänä lokakuuta 1979, simpukkavesiltä vaadittavasta laadusta (EYVL L 281, 10.11.1979).

(6) Neuvoston direktiivi 75/440/ETY, annettu 16 päivänä kesäkuuta 1975, jäsenvaltioissa juomaveden valmistamiseen tarkoitetun pintaveden laatuvaatimuksista (EYVL L 194, 25.7.1975).

(7) Neuvoston direktiivi 76/464/ETY, annettu 4 päivänä toukokuuta 1976, tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta (EYVL L 129, 18.5.1976).

(8) Neuvoston direktiivi 91/271/ETY, annettu 21 päivänä toukokuuta 1991, yhdyskuntajätevesien käsittelystä (EYVL L 135, 30.5.1991).

(9) Neuvoston direktiivi 91/676/ETY, annettu 12 päivänä joulukuuta 1991, vesien suojelemisesta maataloudesta peräisin olevien nitraattien aiheuttamalta pilaantumiselta (EYVL L 375, 31.12.1991).

(10) Neuvoston direktiivi 96/61/EY, annettu 24 päivänä syyskuuta 1996, ympäristön pilaantumisen ehkäisemisen ja vähentämisen yhtenäistämiseksi (EYVL L 257, 10.10.1996).

(11) Europe's water: An indicator-based assessment, Topic report No 1/2003:

(http://reports.eea.eu.int/topic_report_2003_l/en).

(12) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista (EYVL L 327, 22.12.2000).